ET Euroopa Liidu Teataja C 302/8

Teade suure kasvupotentsiaaliga ja uuenduslike VKEde süsteemi rakendamise kohta konkurentsivõime ja uuendustegevuse raamprogrammi (2007–2013) raames

(EMPs kohaldatav tekst)

(2007/C 302/09)

Teade on määratud investeerimisasutustele, kelle erialaks on kvaasikapitali või omakapitali pakkumine suure kasvupotentsiaaliga uuenduslikele VKEdele, mis on käivitamis- või laienemisetapis (finantsvahendajad).

Selles antakse ülevaade rahastamisvahendist, mille nimi on suure kasvupotentsiaaliga ja uuenduslike VKEde süsteem (GIF-süsteem) ja mille eesmärk on lihtsustada rahastamise kättesaadavust VKEdele, kes on käivitamis- või laienemisfaasis. GIF-süsteemi eesmärk on:

a) aidata üleeuroopalise riskikapitali turu parandamise eesmärgil asutada ja rahastada VKEsid ning vähendada omakapitali ja riskikapitali puudujääke, mis takistab VKEdel kasutada oma kasvupotentsiaali; ning

b) toetada suure kasvupotentsiaaliga uuenduslikke VKEsid, eriti neid, mis tegutsevad uurimis-, arendus- vm uuendustegevuse valdkonnas.

GIF-süsteemi juhib Euroopa Komisjoni nimel Euroopa Investeerimisfond, vastavalt Euroopa Parlamendi ja nõukogu 24. oktoobri 2006 otsusele nr 1639/2006/EÜ, millega kehtestatakse konkurentsivõime ja uuendustegevuse raamprogramm (2007–2013).

Kõnealune programm on avatud Euroopa Liidu liikmesriikidele, Euroopa Vabakaubanduse Assotsiatsiooni (EFTA) neile liikmesriikidele, mis on ühtlasi Euroopa Majanduspiirkonna (EMP) liikmed, asjaomases ühinemiseelses strateegias osalevatele läbirääkijariikidele ja kandidaatriikidele, Lääne-Balkani riikidele vastavalt asjaomastele raamlepingutele ning kõikidele muudele riikidele, mis on kantud aeg-ajalt Euroopa Liidu Teatajas avaldatavasse osalevate riikide loetellu.

Konkurentsivõime ja uuendustegevuse raamprogrammi kuuluvate rahastamisvahendite kavandatud eelarveassigneeringud ajavahemikuks 2007–2013 moodustavad kokku 1,1 miljardit EUR, millest umbes pool on ette nähtud GIF-süsteemile.

Rahastamisvahendil on kaks väljundit:

1. GIF1-süsteem, mis katab asutamis- ja käivitamisetapi investeeringuid. GIF1-süsteem investeerib spetsialiseeritud riskikapitalifondidesse, nagu esmaetapi fondid, piirkondlikud fondid, konkreetsetele sektoritele, tehnoloogiatele või teadusuuringute ja tehnoloogia arendusele suunatud fondid ning äriinkubaatoritega seotud fondid. Ta võib osaleda ka investeerimisel investorite võrgu arendatavatesse fondidesse ja investeerimisvahenditesse.

2. GIF2-süsteem, mis katab laienemisetapi investeeringuid ja investeerib spetsialiseeritud riskikapitalifondidesse, mis omakorda annavad kvaasikapitali või omakapitali suure kasvupotentsiaaliga uuenduslikele VKEdele nende laienemisetapis ning muudab liigseks väljaostmise või ettevõtte odavaks ülesostmiseks mõeldud asendusinvesteeringud.

Võimalikud finantsvahendajad saavad üksikasjalikku teavet rahastamisvahendi kohta aadressil:

Euroopa Investeerimisfond 43, avenue J. F. Kennedy L-2968 Luxembourg E-post: cip.venturecapital@eif.org või Euroopa Investeerimisfondi veebilehelt: www.eif.org

Euroopa Investeerimisfondi veebilehel avaldatakse nimekiri kõikidest finantsvahendajatest, kellega Euroopa Investeerimisfond on lepingu sõlminud.

Euroopa Investeerimisfond vaatab Euroopa Ühenduse eelarveeraldiste piires GIF-süsteemi abil tehtavate ELi investeeringute ettepanekuid läbi pidevalt. Euroopa Investeerimisfond püüab konkurentsivõime ja uuendustegevuse raamprogrammi rahastamisvahendite kasutamisel saavutada üldist geograafilist tasakaalu.